VENDIM

Nr. 83, datë 4.5.2020

MBI SHTYRJEN E AFATIT TË KRYERJES SË MONITORIMEVE PRANË SHOQËRIVE TË LICENCUARA NË VEPRIMTARINË E PRODHIMIT TË ENERGJISË ELEKTRIKE NGA CENTRALET EOLIKE

Në mbështetje  të nenit 16, të ligjit nr. 43/2015, “Për sektorin e energjisë elektrike”, të ndryshuar; neneve 68 dhe 93, të ligjit nr. 44/2015, “Kodi i Procedurave Administrative”, si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s, me nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 4.5.2020, mbasi shqyrtoi relacionin e Drejtorisë së Licencimit, Autorizimeve dhe Mbikëqyrjes, si dhe të Drejtorisë së Çështjeve Ligjore, “Mbi zgjatjen e afatit të pezullimit të shqyrtimit të kërkesave të shoqërive të licencuara në veprimtarinë e prodhimit të energjisë elektrike nga centralet eolike, në lidhje me shtyrjen e afatit të plotësimit të kushteve të licencimit”,
konstatoi se: 

Bordi i ERE-s, me vendimin nr. 19, datë 31.1.2020, vendosi:

1. Shtyrjen deri në datën 29.2.2020, të afatit të pezullimit të parashikuar në pikën 3, të vendimeve: 

a) nr. 173, datë 7.11.2019, “Mbi kërkesën e shoqërisë ‘E-Vento S.R.L. Albania’ sh.p.k., për shtyrjen e afateve të vendimit të Bordit të Komisionerëve të ERE-s nr. 84, datë 17.7.2008, të ndryshuar”; 

b) nr. 182, datë 20.11.2019, “Mbi kërkesën e shoqërisë ‘Albanian Green Energy’ sh.p.k., për shtyrjen e afateve të vendimit nr. 89, datë 6.8.2008, të ndryshuar”; 

c) nr. 183, datë 20.11.2019, “Mbi kërkesën e shoqërisë ‘Bio Power Green Energy’ sh.p.k., për shtyrjen e afateve të vendimit nr. 90, datë 6.8.2008, të ndryshuar”; 

2. Shtyrjen deri në datën 16.3.2020 të afatit të pezullimit të parashikuar në pikën 3 të vendimeve: 

a) nr. 180, datë 20.11.2019, “Mbi kërkesën e shoqërisë ‘Hera’ sh.p.k., për shtyrjen e afateve të vendimit nr. 61, datë 2.11.2007, të ndryshuar”; 

b) nr. 181, datë 20.11.2019, “Mbi kërkesën e shoqërisë ‘ALB Wind Energy’ sh.p.k., për shtyrjen e afateve të vendimit nr. 13, datë 28.1.2008, të ndryshuar”; 

c) nr. 226, datë 20.12.2019, “Mbi kërkesën e shoqërisë ‘ERS-08’ sh.p.k., për shtyrjen e afateve të vendimit nr. 63, datë 13.6.2008, të ndryshuar”.
Vendimmarrja sa më sipër u mor në kushtet, kur, për shkak të vështirësive që lidheshin me shpalljen e gjendjes së fatkeqësisë natyrore, me vendimin e Këshillit të Ministrave nr. 755, datë 27.11.2019, terrenit të vështirë në të cilin janë planifikuar për t’u ndërtuar projektet eolike, mbledhjes së të dhënave të nevojshme, monitorimi i ushtruar nga ERE rezultoi i vështirë për t’u përfunduar brenda afateve të parashikuara.

- Në vijim të vendimmarrjes së ERE-s nr. 19, datë 31.1.2020, grupet e punës të ngritura nga ERE, me qëllim ushtrimin e një monitorimi të thelluar në analizë të shkaqeve që kanë pamundësuar përmbushjen në afat nga të licencuarit të kushteve të vendimeve respektive të ERE-s, kanë vijuar punën për grumbullimin dhe analizimin e të dhënave të domosdoshme. 

- Rezulton se janë kryer monitorimet në terren për të gjithë të licencuarit subjekte të monitorimit, në zbatim të pikës 2, të vendimeve të ERE-s nr. 173, datë 7.11.2019; nr. 182, datë 20.11.2019; nr. 183, datë 20.11.2019; nr. 180, datë 20.11.2019; nr. 181, datë 20.11.2019; nr. 226, datë 20.12.2019.

- Rezulton se janë mbledhur dhe përpunuar një pjesë e të dhënave administrative dhe financiare të shoqërive të licencuara.

- Në kuptim të vendimeve të Bordit të ERE-s nr. 173, datë 7.11.2019; nr. 182, datë 20.11.2019; nr. 183, datë 20.11.2019; nr. 180, datë 20.11.2019; nr. 181, datë 20.11.2019; nr. 226, datë 20.12.2019, rezulton se me qëllim arritjen në konkluzione përfundimtare në lidhje me kërkesën e të licencuarve për shtyrjen e afateve të plotësimit të kushteve, është e nevojshme të vijohet e thellohet monitorimi, duke mbledhur të dhëna e dokumentacion financiar e administrativ, jo vetëm nga të licencuarit, por edhe nga palë të treta, me të cilët të licencuarit kanë nënkontraktuar, me qëllim përmbushjen e kushteve të vendimeve të ERE-s për licencimin e tyre. 

- Në dijeni të ERE-s, nuk rezulton që pranë institucionit përgjegjës, Autoritetit Shtetëror Ministrisë së Infrastrukturës dhe Energjisë, të jetë regjistruar shfaqje interesi për ushtrimin e aktivitetit të prodhimit të energjisë elektrike nga impiantet eolike në zonat në të cilat janë licencuar të ushtrojnë aktivitetin të licencuarit e sipërcituar. 

- Në datën 23.4.2020, Kuvendi i Shqipërisë votoi për shtyrjen e gjendjes së fatkeqësisë natyrore në Republikën e Shqipërisë deri në datën 23.6.2020, duke zgjatur edhe afatin e efekteve shtrënguese të marra nga qeveria shqiptare përgjatë kësaj periudhe, me qëllim mbrojtjen e popullsisë nga përhapja e epidemisë së shkaktuar nga virusi COVID-19. 

- Neni 91, pika 4, i Kodit të Procedurave Administrative parashikon mbylljen e procedurave administrative, brenda 3 muajve nga dita e përfundimit të gjendjes së jashtëzakonshme, e cila në kuptim të kufizimeve kushtetuese të vendosura nga qeveria shqiptare, e pamundësojnë mbylljen e procedurës së monitorimit përpara këtij afati.  

Për gjithë sa më sipër cituar, Bordi i ERE-s 

VENDOSI:

1. Shtyrjen me 2 (dy) muaj pas përfundimit të gjendjes së fatkeqësisë natyrore të afatit të pezullimit të parashikuar në pikën 3, të vendimeve në vijim: 

a) nr. 173, datë 7.11.2019, “Mbi kërkesën e shoqërisë ‘E-Vento S.R.L. Albania’ sh.p.k., për shtyrjen e afateve të vendimit të Bordit të Komisionerëve të ERE-s nr. 84, datë 17.7.2008, të ndryshuar”; 

b) nr. 182, datë 20.11.2019, “Mbi kërkesën e shoqërisë ‘Albanian Green Energy’ sh.p.k., për shtyrjen e afateve të vendimit nr. 89, datë 6.8.2008, të ndryshuar”;

c) nr. 183, datë 20.11.2019, “Mbi kërkesën e shoqërisë ‘Bio power Green Energy’ sh.p.k., për shtyrjen e afateve të vendimit nr. 90, datë 6.8.2008, të ndryshuar”; 

d) nr. 180, datë 20.11.2019, “Mbi kërkesën e shoqërisë ‘Hera’ sh.p.k., për shtyrjen e afateve të vendimit nr. 61, datë 2.11.2007, të ndryshuar”; 

e) nr. 181, datë 20.11.2019, “Mbi kërkesën e shoqërisë ‘Alb Wind Energy’ sh.p.k., për shtyrjen e afateve të vendimit nr. 13, datë 28.1.2008, të ndryshuar”; 

f) nr. 226, datë 20.12.2019, “Mbi kërkesën e shoqërisë ‘ERS-08’ sh.p.k., për shtyrjen e afateve të vendimit nr. 63, datë 13.6.2008, të ndryshuar”. 

2. Kjo vendimmarrje është objekt rishikimi nga ERE në çdo kohë, në rast se ndryshojnë rrethanat e konstatuara në të. 

3. Drejtoria e Licencimit Autorizimeve dhe Mbikëqyrjes të njoftojë palët e interesit lidhur me vendimin e Bordit të ERE-s. 

Ky vendim hyn në fuqi menjëherë.
Ky vendim botohet në Fletoren Zyrtare. 

KRYETAR

Petrit Ahmeti

